สอย 10 หุ้นร้อน เทรนด์ดีกว่าตลาดBrexit กลับมากดดัน SET พักฐาน
นักวิเคราะห์มองดัชนีหุ้นไทยมีโอกาสพักฐานตามตลาดโลกหลังความเสี่ยงจาก Brexit เริ่มกลับมาสร้างความวิตกอีกรอบ ระวังแรงเทขายหุ้นหลักอย่างกลุ่มพลังงาน อย่างไรก็ตาม หากสามารถยืนเหนือ 1,440 จุด ได้อาจมีการรีบาวด์กลับเนื่องจากทิศทาง Fund Flow ยังไหลเข้า การลงทุนเน้นหุ้นที่ได้รับปัจจัยบวกในประเทศ และหุ้นที่แนวโน้มผลการดำเนินงานไตรมาส 2/59 ดี เป็นหลัก
6 ก.ค. 2559

ข่าวหุ้นธุรกิจออนไลน์ รายงาน เช้านี้ ณ เวลา 9.15 น. ค่าเงินบาทอยู่ที่ 35.22 บาทต่อเหรียญ ขณะที่ตลาดหุ้นเอเชียปรับตัวลง สอดคล้องกับทิศทางของตลาดหุ้นทั่วโลก หลังธนาคารกลางอังกฤษ (BoE) ได้เปิดเผยรายงานเสถียรภาพการเงินรอบครึ่งปีวานนี้ โดยระบุว่าความเสี่ยงจาก Brexit เริ่มก่อตัวแล้ว และสถานการณ์ด้านเสถียรภาพทางการเงินของสหราชอาณาจักรขณะนี้กำลังเผชิญภาวะท้าทาย
นักวิเคราะห์มองดัชนีหุ้นไทยมีโอกาสพักฐานตามตลาดโลกหลังความเสี่ยงจาก Brexit เริ่มกลับมาสร้างความวิตกอีกครั้ง ระวังแรงเทขายหุ้นหลักอย่างกลุ่มพลังงาน อย่างไรก็ตาม หากสามารถยืนเหนือ 1,440 จุด ได้อาจมีการรีบาวด์กลับเนื่องจากทิศทาง Fund Flow ยังไหลเข้า การลงทุนเน้นหุ้นที่ได้รับปัจจัยบวกในประเทศ และหุ้นที่แนวโน้มผลการดำเนินงานไตรมาส 2/59 ดี เป็นหลัก
หุ้นเด่นเลือก JASIF-DIF-KKP-THANI-KTC-AAV-THAI-BDMS-UNIQ และ ADVANC
 
บล.ธนชาต ระบุในบทวิเคราะห์ (6 ก.ค.) ว่า “Flight to safety” หลังธนาคารกลางอังกฤษ (BOE) เห็นความเสี่องต่อเศรษฐกิจ UK หลัง Brexit กดดันตลาดหุ้นโลก และราคาสินค้าโภคภัณฑ์ ยกเว้นราคาทองคำที่เป็น Safe Haven ปรับสูงขึ้น SET มีแนวโน้ม “พักฐาน” ตามตลาดหุ้นโลก แต่มอง Downside Risk จำกัดที่ 1,440 +/- จุด และเป็นโอกาส “ซื้อ” เป้าหมายระยะสัปดาห์ที่ 1,480/1,520 จุด จากสภาพคล่องในตลาดเงิน-ทุนโลกยังสูง, Fed ชะลอขึ้นดอกเบี้ย และ BOJ หรือ ECB มีแนวโน้มออกมาตรการกระตุ้นเศรษฐกิจเพิ่ม
ตลาดหุ้นโลก “พักฐาน” เงินไหลเข้าสินทรัพย์เสี่ยงต่ำอย่างพันธบัตร กดดัน Bond Yield 10 ปีสหรัฐฯ ปรับลดลงต่ำกว่า 1.4% คาดกลุ่มหุ้นที่ได้รับผลดีจากดอกเบี้ยต่ำ จะ Outperform ตลาด แนะนำ “ซื้อ” JASIF (รับปันผลอีกอย่างน้อย 0.22 บาท/หุ้น สำหรับกำไรไตรมาส 2/59) DIF, KKP (ราคาหุ้นยังต่ำกว่า Book Value ปันผล 6-7% ขณะที่มีการบันทึกกำไรจากการขายธุรกิจหลักทรัพย์ในไตรมาส 2/59) THANI และ KTC
 
บล.แอพเพิล เวลธ์ ระบุในบทวิเคราะห์ (6 ก.ค.) ประเมินดัชนี SET อาจมีการพักตัวบ้าง โดยหากสามารถยืนเหนือ 1,440 จุดได้คาดมีรีบาวด์กลับ เนื่องจากทิศทาง Fund Flow ยังไหลเข้า โดยมีแนวต้านที่ระดับ 1,480 จุด และวางแนวรับสำคัญไว้ที่ 1,430-1,440 จุด แนะนำหุ้นที่ปริมาณการซื้อขายหนาแน่นและมีแนวโน้มปรับตัวขึ้น เช่น UNIQ และ ADVANC
 
บล.ซีไอเอ็มบี (ประเทศไทย) ระบุในบทวิเคราะห์ (6 ก.ค.) มองดัชนี SET วันนี้ จะเปิดร่วงลงต่ำกว่า 1,450 จุด จากแรงขายหุ้นพลังงาน โดยมองแนวรับที่ 1,440-1,435 จุด ส่วนแนวต้านที่ 1,454-1,459 จุด วันนี้แนะนำ ซื้อเก็งกำไร AAV, THAI และ BDMS
 
บล.กรุงศรี ระบุในบทวิเคราะห์ (6 ก.ค.) ว่า แนวโน้มตลาดหุ้นวันนี้น่าจะ Sideways down ตามทิศทางตลาดหุ้นภูมิภาค จากความกังวลต่อเศรษฐกิจโลกที่จะชะลอตัวมากขึ้น เนื่องจากตลาดคาดว่าผลกระทบจาก Brexit จะทำให้เศรษฐกิจอังกฤษชะลอตัว ซึ่งสังเกตได้จากค่าเงินปอนด์ที่อ่อนค่าต่ำสุดในรอบ 31 ปี กองทุนอสังหาริมทรัพย์ 2 กองในอังกฤษถูกสั่งพักการซื้อขายชั่วคราวเนื่องจากนักลงทุนแห่ไถ่ถอน BOE ประกาศลดเงินทุนสำรองธนาคารหวังปล่อยกู้เพิ่มหรือเพิ่มสภาพคล่องในตลาดเงินมากขึ้น
นอกจากนี้เม็ดเงินไหลเข้าตลาดพันธบัตรเป็นจำนวนมากจนทำให้อัตราผลตอบแทนพันธบัตรระยะยาวในหลายประเทศแตะระดับต่ำสุดในรอบหลายปีและมีหลายประเทศถึงขั้นติดลบ ฉะนั้นการลงทุนช่วงนี้ยังคงต้องใช้ความระมัดระวังสูง แม้ตลาดจะเต็มไปด้วยปัจจัยลบ แต่จะเป็นจังหวะในการเข้าสะสมรอบใหม่ เน้น Domestic Play ที่คาดว่าผลประกอบการไตรมาส 2/59 จะออกมาดี
กลยุทธ์การลงทุนวันนี้ : Selective BUY
หุ้นเก็งกำไรระยะสั้น : หุ้นสายการบิน (รับอานิสงส์ราคาน้ำมันดิบปรับลงและยูโรอ่อน)